+-----------------------------------------------------------------------+
| ส่วนที่ 1                                                                |
|                                                                       |
| ข้อมูลสรุป (Executive Summary)                                           |
+-----------------------------------------------------------------------+

บริษัท ซิตี้ สตีล จำกัด (มหาชน) (“บริษัท”) จดทะเบียนจัดตั้งบริษัทเมื่อวันที่ 7 สิงหาคม 2538 ณ
จังหวัดชลบุรี ด้วยทุนจดทะเบียนและทุนเรียกชำระแล้ว 1 ล้านบาท
โดยบริษัทประกอบธุรกิจผลิตและจำหน่ายผลิตภัณฑ์ที่เกี่ยวกับโลหะโครงสร้าง
ผลิตภัณฑ์โลหะที่เกี่ยวกับอุปกรณ์จัดเก็บและลำเลียง ผลิตภัณฑ์โลหะแปรรูป
และให้บริการแปรรูปโลหะครบวงจร ทั้งนี้ผลิตภัณฑ์โลหะของบริษัท
มีความหลากหลายและครบถ้วนสำหรับทุกความต้องการของลูกค้า
โดยผลิตภัณฑ์ส่วนใหญ่ของบริษัทจะเป็นการผลิตในรูปแบบและขนาดให้ตรงกับวัตถุประสงค์การใช้งานตามคำสั่งของลูกค้า
(Made to Order)

ปัจจุบัน บริษัทมีบริษัทย่อยจำนวน 2 บริษัท ซึ่งบริษัทถือหุ้นร้อยละ 99.99 ดังนี้

(1) บริษัท สยาม ไอโซ โปร จำกัด (“บจก.สยาม ไอโซ โปร”)
    เริ่มดำเนินธุรกิจผลิตและจัดจำหน่ายเมื่อวันที่ 29 กรกฎาคม 2547
    โดยได้รับการส่งเสริมการลงทุนจากคณะกรรมการส่งเสริมการลงทุน (BOI)
    และได้รับยกเว้นภาษีเงินได้นิติบุคคลเป็นระยะเวลา 3 ปี นับตั้งแต่เริ่มมีรายได้ (ตั้งแต่ 2
    สิงหาคม 2547 ถึง 1 สิงหาคม 2550) และตั้งแต่วันที่ 1 สิงหาคม 2550
    ที่ผ่านมาได้เปลี่ยนมาดูแลและดำเนินงานด้านการลงทุนและการขยายธุรกิจของกลุ่มบริษัท

(2) บริษัท มาร์ค เวิลด์ไวด์ จำกัด (“บจก.มาร์ค เวิลด์ไวด์”)
    เริ่มดำเนินธุรกิจผลิตและจัดจำหน่ายเมื่อวันที่ 1 สิงหาคม 2550
    โดยได้รับการส่งเสริมการลงทุนจากสำนักงานคณะกรรมการส่งเสริมการลงทุน (BOI)
    และได้รับยกเว้นภาษีเงินได้นิติบุคคลเป็นระยะเวลา 3 ปีนับตั้งแต่เริ่มมีรายได้ (ตั้งแต่ 2
    สิงหาคม 2550 ถึง 1 สิงหาคม 2553)

ผลิตภัณฑ์ของกลุ่มบริษัทผลิตโดยใช้เครื่องจักรที่ทันสมัยและมีประสิทธิภาพสูงเพื่อเน้นคุณภาพของสินค้าและการให้บริการที่ดีที่สุดกับลูกค้า
รวมถึงการจัดส่งที่ตรงต่อเวลา
โดยได้ดำเนินการผลิตและควบคุมคุณภาพตามมาตรฐานของระบบบริหารคุณภาพ ISO9001 : 2000
นอกจากนั้นแล้วบริษัทยังได้รับตราสินค้า Thailand’s Brand จากกรมส่งเสริมการส่งออกในปี
2546 โดยตั้งแต่วันที่ 1 สิงหาคม 2550 ที่ผ่านมา
บริษัทได้มีแผนในการปรับโครงสร้างการดำเนินธุรกิจ ซึ่งแบ่งการดำเนินงานออกเป็น 4
สายงานธุรกิจ ดังนี้

1. สายงานผลิตและจำหน่ายผลิตภัณฑ์เกี่ยวกับงานโลหะ (Manufacturing of metal
products) ดำเนินงานโดยบริษัท และ บจก.มาร์ค เวิลด์ไวด์ ซึ่งผลิตและจำหน่ายผลิตภัณฑ์ 3
ประเภทดังนี้

(1) ผลิตและจำหน่ายผลิตภัณฑ์ที่เกี่ยวกับโลหะโครงสร้าง ได้แก่ โครงสร้างของสิ่งปลูกสร้างต่างๆ
    ที่เป็นโลหะ ทั้งที่เป็นตัวอาคาร ภายนอกอาคาร และภายในอาคาร เช่น โครงสร้างเสา
    โครงสร้างคาน โครงสร้างหลังคา โครงสร้างผนัง โครงสร้างบันได
    แบบเทปูนสำหรับงานก่อสร้าง เป็นต้น และโครงสร้างที่ติดตั้งเพื่อใช้ในการจัดเก็บสินค้า เช่น
    ชั้นวางของแบบรับน้ำหนักมาก (Racking System) ชั้นลอยแบบประกอบได้ (Mezzanine
    Platform) ชั้นวางของแบบรับน้ำหนักเบา (Shelving System) เป็นต้น

(2) ผลิตและจำหน่ายผลิตภัณฑ์โลหะที่เกี่ยวกับอุปกรณ์จัดเก็บและลำเลียง
    ที่นำไปใช้งานเกี่ยวกับการเคลื่อนย้ายสิ่งของ ส่วนใหญ่จะนำไปใช้ในโรงงานอุตสาหกรรม
    โดยรูปแบบ ขนาด ของผลิตภัณฑ์จะแตกต่างกันไปขึ้นอยู่กับวัตถุประสงค์ในการใช้งาน เช่น
    รถเข็นสินค้า (Cart & Dolly) แท่นลำเลียง (Conveyor System) แท่นเทียบทางลาด
    (Dock Equipment) เครื่องยกและเข็นสินค้า (Handling Equipment) พาเลท
    (Pallet) ชั้นวางของระบบเคลื่อนที่ได้ (Mobile Shelving System)
    ตู้เก็บของแบบล็อคได้ (Cabinet & Locker) เป็นต้น

(3) ผลิตและจำหน่ายผลิตภัณฑ์โลหะอื่นๆ ได้แก่ ผลิตภัณฑ์ที่ทำจากโลหะอื่นๆ อาทิเช่น
    เฟอร์นิเจอร์เหล็ก ป้ายจัดแสดงสินค้า เป็นต้น

2. สายงานผลิตและจำหน่ายผลิตภัณฑ์กึ่งสำเร็จรูป และงานบริการด้านโลหะแปรรูปครบวงจร
(World class steel service center) ดำเนินงานโดยบริษัท ซึ่งผลิตและจำหน่ายผลิตภัณฑ์
2 ประเภทดังนี้

(1) ผลิตและจำหน่ายผลิตภัณฑ์โลหะแปรรูป โดยลูกค้าสามารถสั่งซื้อผลิตภัณฑ์โลหะแปรรูป
    หรือสามารถนำวัตถุดิบมาเองและสั่งงานบริการแปรรูปโลหะด้วยกระบวนการต่างๆ
    ได้ตามความต้องการของลูกค้า เช่น งานตัดโลหะ งานพับโลหะ งานปั๊มโลหะ งานขึ้นรูปโลหะ
    งานเชื่อมโลหะ เป็นต้น

(2) จำหน่ายโลหะ ได้แก่ เหล็ก สเตนเลส อลูมิเนียม เป็นต้น
    โดยมีไว้เพื่อรองรับความต้องการของลูกค้าที่ต้องการซื้อโลหะและชิ้นส่วนโลหะ
    จึงไม่ได้เป็นผลิตภัณฑ์หลักของธุรกิจของกลุ่มบริษัท

3. สายงานธุรกิจสนับสนุน (Supporting business)
เป็นสายงานที่รับผิดชอบเกี่ยวกับงานสนับสนุนองค์กรด้านต่างๆ ได้แก่ งานด้านบัญชี การเงิน
ทรัพยากรมนุษย์ ธุรการ งานสื่อสารองค์กร และอื่นๆ ซึ่งดำเนินงานโดยบริษัท

4. สายงานการลงทุน (Investment)
เป็นสายงานที่รับผิดชอบเกี่ยวกับการลงทุนและการขยายธุรกิจ (New business expansion)
ของกลุ่มบริษัท ซึ่งดำเนินงานโดย บจก.สยาม ไอโซ โปร

[][][][]

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)